Keiser Paul oli selle mõisa ja valla sissetulekud kinkinud millegipärast ühe von Lipharti perekonnale jäädavaks tarvitamiseks. Kuldkepi aeg oli juba 40 isikut, kelle vahel rendiraha ära jaotati. Igaüks neist sai aastas 300 rubla, katsus aga sellega ära elada, pidades endale, kui aristokraadi võsule, ebakohaseks ja alandavaks, kuhugile teenima minna. Jaan Kuldkepp oskas selle perekonna hooldajaga endale kasulikku kaupa sobitada, sai mõisa ja valla enda kätte rendile esiti 12, siis 24 aasta peale. Viimane rendiaeg küll lühendati ja lepingu tingimused muudeti uue hooldaja Friedensteini pealekäimisel.